
1. 
הצעת חוק חניה לנכים (תיקון – תג נכה בסייגים), התשס"ג-2003 –
חבר הכנסת אריה אלדד
2. הצעת חוק חניה לנכים (תיקון – השוואת תנאים לקבלת תג נכה למי שנעשה נכה לראשונה לאחר שמלאו לו 65 שנים), התשס"ג-2003 – חבר הכנסת שאול יהלום

היו"ר שאול יהלום:

	אני מתכבד לפתוח את ישיבת ועדת העבודה, הרווחה והבריאות. זוהי כבר ישיבה שנייה שאנחנו עוסקים בשתי הצעות חוק פרטיות: הצעת חוק חניה לנכים (תיקון – תג נכה בסייגים), התשס"ג-2003, של חבר הכנסת אריה אלדד, והצעת חוק חניה לנכים (תיקון - השוואת תנאים לקבלת תג נכה למי שנעשה נכה לראשונה לאחר שמלאו לו 65 שנים), התשס"ג-2003, של חבר הכנסת שאול יהלום.

	אני חוזר ומסביר. היום, חוק חניה לנכים מבדיל בין אדם שנעשה נכה טרם שמלאו לו 65 שנה, לבין אדם שנעשה נכה לאחר שמלאו לו 65 שנה.

	אדם שנעשה נכה בטרם מלאו לו 65 שנה, זכאי לתג נכה לשני כלי רכב, וכן שני כלי הרכב לא צריכים להיות ברשותו, בבעלותו. זה היום הכלל.

	לעומתו, אדם שנעשה נכה לראשונה לאחר שמלאו לו 65 שנה – זכאי לאותו התג, רק לתג אחד,  אם הוא יוכיח שכלי הרכב המזכה הוא בבעלותו ורק הוא נוהג בו. 

	שתי הצעות החוק באות, כל אחת בדרכה היא, להשוות – עם כל ההשוואה, או חלק מההשוואה – את שני המצבים של הנכה: נכה שנעשה נכה אחרי גיל 65, לתת גם לו את האפשרות לתג נכה גם אם הרכב אינו בבעלותו, ולתג נכה גם אם הרכב בעבורו ולא הוא הנוהג בו.

	אלה שתי ההצעות. במידה שיאושרו – גם נאחד אותן להצעה אחת. 

	משרד התחבורה, בבקשה.

שרית זוכוביצקי:

	שרית זוכוביצקי מהלשכה המשפטית. אנחנו בעד השוואת תנאים מלאה, זאת אומרת לפי ההצעה שלך  – הורדת סעיף 1ב והשוואת תנאים מלאה למי שנעשה נכה לפני גיל 65.

היו"ר שאול יהלום:

	קודם כל, מי בעד איחוד ההצעות? 

ה צ ב ע ה
בעד – 3
נגד – אין
נמנעים – אין
הבקשה למיזוג הצעת חוק חניה לנכים (תיקון – תג נכה בסייגים), התשס"ג-2003
והצעת חוק חניה לנכים(תיקון – השוואת תנאים לקבלת תג נכה למי שנעשה נכה לראשונה לאחר שמלאו לו 65 שנים), התשס"ג-2003, נתקבלה.

היו"ר שאול יהלום:

	אושר פה אחד. 

	אני מקבל בברכה את עמדת משרד התחבורה. משרד התחבורה אומר – השוואת תנאים, ולכן שתי ההצעות מאוחדות ומקובלות. נאחד אותן ונכתוב: יבוטל הסעיף המפלה, ואיחדנו את שתי ההצעות. 

	
האם יש עוד מישהו שרוצה להעיר? יותר מזה לא נשפר את תנאיהם של נכים מעל גיל 65. 

קריאה:

	רק לברך. 

היו"ר שאול יהלום:

	אני מברך את משרד התחבורה, מודה לכם. אנחנו איחדנו. אני מאשר את החוק המאוחד, תוך השוואת תנאים בין לפני גיל 65 לבין אחרי גיל 65. מי בעד?

ה צ ב ע ה

בעד – 3
נגד – אין
נמנעים – אין
הצעת חוק חניה לנכים, התשס"ג-2003, אושרה בקריאה ראשונה.

היו"ר שאול יהלום:

	פה אחד. תודה רבה לכולם. אני מצטער ומתנצל בפני כל האורחים שלנו, אבל שנזכה תמיד לקבלת חוקים בצורה כזאת.

	תודה רבה, הישיבה נעולה.


הישיבה ננעלה בשעה 11:25.





